2 Samuele 3 | Bibele e Inthaneteng | Phetolelo ea Lefatše le Lecha
3 Ntoa pakeng tsa ba ntlo ea Saule le ba ntlo ea Davida ea tsoela pele ka nako e telele;+ Davida a ’na a ba matla,+ ’me ntlo ea Saule ea ’na ea fokola ka ho eketsehileng.+ 2 Khabareng, Davida a tsoalloa bara+ Hebrone,+ ’me letsibolo la hae ea e-ba Amnone+ ka Akinoame+ mosali oa Mojezriele. 3 Mora oa hae oa bobeli e ne e le Kileabe+ ka Abigaile+ mosali oa Nabale Mokarmele, ’me oa boraro e ne e le Absalome+ mora oa Maaka morali oa Talmai+ morena oa Geshure. 4 Oa bone e ne e le Adonija+ mora oa Hagithe,+ ’me oa bohlano e ne e le Shefatia+ mora oa Abitale. 5 Oa botšelela e ne e le Ithereame+ ka Egla, mosali oa Davida. Bana ke ba ileng ba tsoalloa Davida Hebrone. 6 Eare ha ntoa e ntse e tsoela pele pakeng tsa ba ntlo ea Saule le ba ntlo ea Davida, Abnere+ a matlafatsa boemo ba hae ka ho tsoelang pele ka tlung ea Saule. 7 Joale Saule o ne a bile le serethe seo lebitso la sona e neng e le Rizpa,+ morali oa Aja.+ Hamorao Ish-boshethe+ a re ho Abnere: “Ke hobane’ng ha u kopanetse liphate le serethe+ sa Ntate?” 8 Abnere a halefa+ haholo ka lebaka la mantsoe a Ish-boshethe ’me a tsoela pele ho re: “Na ’na ke hlooho ea ntja+ ea Juda? Kajeno ke ntse ke bontša mosa o lerato ntlong ea ntat’ao Saule, ho barab’abo le ho metsoalle e neng e ntšana se inong le eena, ’me ha kea etsa hore u iphumane u le matsohong a Davida; empa leha ho le joalo u batla hore ke ikarabelle bakeng sa phoso e malebana le mosali kajeno. 9 Kahoo e se eka Molimo a ka etsa Abnere joalo ’me e se eka a ka ekelletsa ho seo,+ haeba, feela joalokaha Jehova a hlapanyelitse Davida,+ nke ke ka etsa ka tsela eo ho eena, 10 e le hore ke tlose ’muso ntlong ea Saule ’me ke tiise terone ea Davida holim ’a Iseraele le holim ’a Juda ho tloha Dane ho ea Beerseba.”+ 11 Ha aa ka a khona ho bua lentsoe le leng hape ho araba Abnere ka lebaka la ho mo tšaba.+ 12 Ka lebaka leo Abnere a romela manģosa ho Davida hang-hang, a re: “Naha ke ea mang?” a eketsa: “Hlaba selekane sa hao le ’na, ’me, bona! letsoho la ka le tla ba le uena ho retelletsa Baiseraele bohle ka lehlakoreng la hao.”+ 13 Eaba o re: “Ke hantle! Ke tla hlaba selekane le uena. Ho na le ntho e le ’ngoe feela eo ke e kōpang ho uena, ke re, ‘U se ke ua talima sefahleho+ sa ka ntle le hore pele u tlise Mikale,+ morali oa Saule, ha u tlil’o bona sefahleho sa ka.’” 14 Ho ekelletsa moo, Davida a romela manģosa ho Ish-boshethe,+ mora oa Saule, a re: “Nehelana ka mosali oa ka Mikale, eo ke ileng ka itebelletsa eena ka lintlha tse lekholo tsa matlalo a litho tsa botona+ tsa Bafilista.” 15 Kahoo Ish-boshethe a romeletsa ’me a mo nka ho monna oa hae, Paltiele+ mora oa Laishe. 16 Empa monna oa hae a ’na a tsamaea le eena, a lla ha a ntse a mo setse morao ho ea fihla Bahurime.+ Joale Abnere a re ho eena: “Tsamaea, khutlela morao!” Eaba oa khutla. 17 Ho sa le joalo Abnere o ne a bile le puisano le banna ba baholo ba Iseraele, a re: “Maobane le pele+ le ile la batla hore Davida e be morena oa lōna. 18 Joale nkang bohato, etsoe Jehova o itse ho Davida, ‘Ka letsoho la mohlanka oa ka Davida+ ke tla pholosa sechaba sa ka sa Iseraele matsohong a Bafilista le matsohong a lira tsohle tsa bona.’” 19 Joale Abnere a boela a bua moo Benjamine+ a ntseng a utloa, ka mor’a moo Abnere a boela a bua moo Davida a ntseng a utloa Hebrone sohle se neng se le molemo mahlong a Baiseraele le mahlong a bohle ba ntlo ea Benjamine. 20 Ha Abnere a fihla ho Davida Hebrone, ’me a e-na le banna ba mashome a mabeli, Davida a etsetsa Abnere mokete+ le banna ba neng ba e-na le eena. 21 Joale Abnere a re ho Davida: “E-re ke eme ke tsamaee ’me ke bokellele Baiseraele bohle ho khosi ea ka morena, e le hore ba ka hlaba selekane le uena, ’me ka sebele u tla ba morena oa sohle seo moea oa hao o se lakatsang.”+ Kahoo Davida a re Abnere a tsamaee, eaba o tsamaea ka khotso.+ 22 Bonang! bahlanka ba Davida le Joabe ba ne ba tsoa phutuhong, ’me thepa e hapuoeng+ eo ba neng ba tlile le eona e ne e le ngata. Ha e le Abnere, o ne a se ’moho le Davida Hebrone, kaha o ne a itse a tsamaee, eaba o tsamaea ka khotso. 23 Joabe+ le lebotho lohle le neng le e-na le eena ba kena, joale ba tlalehela Joabe, ba re: “Abnere+ mora oa Nere+ o tlile ho morena, eaba o re a tsamaee, ’me o itsamaetse ka khotso.” 24 Kahoo Joabe a kena ho morena ’me a re: “U entse’ng?+ Bona! Abnere o tlile ho uena. Ke hobane’ng ha u ile ua re a tsamaee hoo a tsamaileng ka katleho? 25 U tseba Abnere mora oa Nere hantle, hore o ne a tlil’o u thetsa le ho tseba ho tsoa ha hao le ho kena+ ha hao le ho tseba ntho e ’ngoe le e ’ngoe eo u e etsang.”+ 26 Eaba Joabe o tloha ho Davida ’me o romela manģosa ka mor’a Abnere, joale a mo khutlisa+ selibeng sa Sira; ’me Davida o ne a sa tsebe hoo. 27 Ha Abnere a khutletse Hebrone,+ joale Joabe a mo nkela ka thōko ka har’a heke hore a bue le eena ka lenyele.+ Leha ho le joalo, a mo hlaba mpeng+ hona moo, hoo a ileng a shoa ka lebaka la mali a Asahele+ mor’abo. 28 Ka mor’a moo ha Davida a utloa ka hona, hang-hang a re: “’Na le ’muso oa ka, ponong ea Jehova, re hloka molato+ ho isa nakong e sa lekanyetsoang maling a Abnere mora oa Nere. 29 E se eka a ka khutlela holim ’a hlooho+ ea Joabe le holim ’a ntlo eohle ea ntat’ae, ’me ho se ke ha tlosoa ntlong+ ea Joabe monna ea nang le mohlapo o lutlang+ kapa molepera+ kapa monna ea tšoarang thupa e ohlang+ kapa ea oang ka sabole kapa ea hlokang bohobe!”+ 30 Ha e le Joabe le Abishai+ mor’abo, ba bolaea Abnere+ ka lebaka la hore o ne a bolaile mor’abo bona Asahele ntoeng Gibeone.+ 31 Joale Davida a re ho Joabe le batho bohle ba neng ba e-na le eena: “Haholang+ liaparo tsa lōna le itlame ka lesela la mokotla+ ’me le bokolle ka pel’a Abnere.” Esita le Morena Davida o ne a tsamaea ka mor’a setulo se kang bethe. 32 Ba pata Abnere Hebrone; morena a qala ho phahamisa lentsoe ’me a lla sebakeng sa lepato sa Abnere, le batho bohle ba qala ho lla.+ 33 Morena a tsoela pele ho binela Abnere a re:“Na Abnere o lokela ho shoa lefu le kang la motho ea se nang kelello?+ 34 Matsoho a hao a ne a sa tlangoa,+Maoto a hao a ne a sa tlangoa ka litlamo tsa koporo.+U oele joaloka ea oelang ka pel’a bara ba ho se loke.”+Eaba batho bohle ba mo llela+ hape. 35 Hamorao batho bohle ba tla ho tla fa Davida bohobe+ ba matšeliso hona letsatsing leo, empa Davida a hlapanya, a re: “Kahoo e se eka Molimo a ka nketsa+ joalo ’me e se eka a ka ekelletsa ho seo, haeba pele letsatsi le likela+ ke tla latsoa bohobe kapa ntho leha e le efe!” 36 Batho bohle ba hlokomela, ’me ho ne ho le molemo mahlong a bona. Joaloka ntho e ’ngoe le e ’ngoe eo morena a neng a e etsa, ho ne ho le molemo mahlong a batho bohle.+ 37 Batho bohle le Baiseraele bohle ba tseba letsatsing leo hore ho ne ho sa simoloha ho morena hore Abnere mora oa Nere a bolaoe.+ 38 Morena a tsoela pele ho re ho bahlanka ba hae: “Na ha le tsebe hore ke khosana le monna e moholo ea oeleng letsatsing lee Iseraele?+ 39 ’Na kajeno kea fokola le hoja ke tlotsitsoe+ hore ke be morena, ’me banna bana, bara ba Tseruja,+ baa ntlhōla.+ E se eka Jehova a ka buseletsa moetsi oa se sebe ho ea ka bobe ba hae.”+